徐志摩

徐志摩，原名徐章垿，字槱森，小字又申，另有筆名南湖、雲中鶴，係中國新月派代表性詩人。佢一生追求「愛」、「自由」同「美」，倡導新詩格律。

生平

早年 
徐志摩1897年響浙江海寧出世，出身響富裕家庭。老豆徐申如，人稱「硤石鉅子」、「七老爺」，係清未年間嘅生意人，早年繼承家業開醬園，後嚟越做越大，唔單止有一座發電廠、一間梅醬廠、一間絲綢莊，響上海仲有間錢莊；同時又係硤石商會會長。而阿媽錢慕英就係徐申如嘅第二任太太。響啱出世個時，徐志摩原本叫徐章垿，出自中國古代百科詞典《廣雅》嘅「反坫謂之垿」。因為得佢一個仔，所以屋企人特別錫佢，對佢寄予厚望。

1900年開始，佢入家塾讀書。七年後，佢入讀硤石開智學堂，跟隨老師張樹森，從此打好咗古文基礎。

1910年響硤石開智學堂畢業後，經表叔介紹，入讀杭州府中學，同郁達夫、厲麟似同班。

求學階段 

1915年畢業於杭州一中之後，考入上海滬江大學。同年10月，響老豆阿媽嘅安排底下，佢同張幼儀結婚。但係徐志摩唔鍾意佢，甚至第一日見面已經話：「鄉下土包子！」

同年年尾，佢轉讀上海浸信會學院；一年後又退學，前往國立北洋大學法科系。1917年，北洋大學法科系正式併入北京大學，而佢亦到轉到北大讀書。響北大嘅求學時期，佢接觸到好多新事物，令到本身就浪蕩不羈嘅徐志摩，更加堅定咗自己要追求理想人生嘅諗法。

1918年6月，佢正式拜梁啟超為師。同年8月，佢去美國留學，入讀克拉克大學歷史系。一年後又轉入哥倫比亞大學政治學系。

1920年3月，佢轉為到英國留學，入讀倫敦政治經濟學院，期間識咗英國作家H.G.威爾斯，開始對文學有興趣。同年，佢識咗林徽因，對佢一見鍾情，開始追佢。但係自己身為有婦之夫，咁樣去追人哋唔合理，所以佢就要求當時有咗BB嘅張幼儀墮胎兼離婚。張幼儀唔同意，話「聽講有人因為墮胎而死咗」，但徐志摩唔理，見張幼儀唔肯，就一走了之。

1922年，徐志摩正式同張幼儀離婚，之後轉校至劍橋大學國王學院，同年10月返中國。

進入文壇 

1922年10月返中國後，就即刻響報刑上發表好多文章。

1923年，佢同胡適、聞一多、梁實秋、陳源等人創立「新月社」，個名由徐志摩改嘅，取自印度詩人泰戈爾嘅《新月集》。同年佢做咗北京大學英文系嘅先生。

1924年4月，佢做泰戈爾嘅翻譯，陪佢響中國各地訪問；之後又陪佢到日本、香港。同年8月，出版第一本詩集《志摩的詩》。同年12月，《現代評論》響北京創刊，佢做咗主要撰稿人。

1925年，佢升任北京大學教授，同年辭任；之後環遊歐洲。

1926年，佢應邀出任光華大學教授兼東吳大學法學院英文教授。同年10月同陸小曼結婚。

1927年，新月社因為種種原因，中心開始由北京轉移到上海；同時佢亦同陸小曼搬到上海住。同年參加創立新月書店；之後佢又出國旅行。

1928年，佢兼任上海大夏大學教授。同年10月，同聞一多、饒孟侃、葉公超等創辦《新月》月刊。11月，代表作《再別康橋》響《新月》刊登。

1929年辭任東吳大學、大夏大學教授一職，同年又出任中華書局編輯，之後兼任大東書局編輯。9月應邀出任國立中央大學文學院英文文學系教授。

1930年，出任中華文化基金委員會委員，畀人選為英國詩社社員；同年辭任上海光華大學、南京中央大學教授，轉到北京女子大學教書。

1931年，聯同陳夢家、方瑋德等創辦另一個月刊《詩刊》。同年2月返嚟北京大學，出任英文系教授。

飛機失事 
1931年11月19號，林徽因要響北平協和禮堂演講關於「中國建築藝術」嘅嘢，徐志摩因為心入面仲有林徽因，希望去捧個場，就響當日朝早八點搭上中國航空公司「郵政號」飛機，由南京飛去北京。當飛機飛到濟南開山嗰陣，因為大霧而撞落開山，徐志摩因而死咗，終年三十四歲。

主要作品
 詩集：《志摩的詩》，《翡冷翠的一夜》，《猛虎集》，《雲遊》。
 散文集：《我所知道的康橋》、《落葉》、《巴黎的鱗爪》、《自剖》、《秋》。
 小說散文集：《輪盤》。
 另有戲劇《卞昆岡》，日記《愛眉小札》、《志摩日記》，譯著《曼殊斐爾小說集》等。

親戚 
老豆：徐申如

阿媽：錢慕英

元配：張幼儀

大仔：徐積鍇
 孫：徐善曾
 細仔：徐彼得

第二任太太：陸小曼

另外，香港出名作家金庸係佢表弟；政治人沈鈞儒係佢表叔；而台灣女作家瓊瑤就係佢嘅表外甥。

拎 

中國詩人
哥倫比亞大學舊生
北京大學舊生
中國學者
浙江人
志摩
交通意外死者